རྒྱ་གར་ལ་བདེན་གཉིས་ཀྱི་རྣམ་གཞག་གསུངས་ཡོད་པ་དེ་རིམ་བཞིན་ཟབ་ཏུ་ཕྱིན་ནས་ཇཱན་གྱི་ཆོས་ལུགས་དང་།དེའི་རྗེས་སངས་རྒྱས་པའི་ཆོས་ལུགས་སོགས་རིམ་བཞིན་ཡར་རྒྱས་ལ་ཕྱིན་པ་ལྟར་རེད།ཐུན་མོང་གདུལ་བྱའི་ངོར་བཤད་པ་ཡིན་ན་བཅོམ་ལྡན་འདས་ཁོང་ཁྱིམ་ནས་ཁྱིམ་མེད་པར་རབ་ཏུ་བྱུང་ནས་ལོ་དྲུག་དཀའ་སྤྱད་མཛད་པའི་སྐབས་སུ་ཕལ་ཆེར་མུ་སྟེགས་པ་དང་ཐུན་མོང་བ་ཡིན་པའི་ཞི་གནས་དང་།ཞི་རགས་ཀྱི་རྣམ་པ་ཅན་གྱི་ལྷག་མཐོང་སྒོམ་པ་བཅས་གནང་ཡོད་པ་རེད།མུ་མཐུད་དཔྱད་པ་གནང་བའི་སྐབས་སུ་སྣང་ཙམ་དེ་མ་ཡིན་པར་བཤད་ཡོང་སྐབས་གཟུགས་སྟོང་པའོ།།སྟོང་པ་ཉིད་གཟུགས་སོ།།ཞེས་གསུངས་པའི་སྟེང་དུ་དགོངས་པ་བཞེས་པ་དང་།གང་ལྟར་གཟུགས་ནས་རྣམ་མཁྱེན་བར་གྱི་ཆོས་ཐམས་ཅད་མིང་ཙམ་བཏགས་ཙམ་ཞེས་གསུངས་པ་དེ་བདེན་པ་བཞི་དང་འབྲེལ་ནས་རྟེན་འབྲེལ་ཡན་ལག་བཅུ་གཉིས་གསུངས་ཡོང་སྐབས་ཐོག་མའི་མ་རིག་པ་ལ་མི་ཤེས་པ་ཙམ་གྱི་མ་རིག་པ་ཞིག་ཡོང་གི་རེད་དེ།ཕྱིན་ཅི་ལོག་པའི་མ་རིག་པ་དང་དེས་ང་ཚོའི་སྡུག་བསྔལ་གྱི་རྩ་བ་བྱེད་ཀྱི་ཡོད་པ་དང་།ཕྱིན་ཅི་ལོག་པའི་མ་རིག་པ་དེ་ལོག་རྟོག་ཡིན་དང་མིན་ནི་བློ་དེས་ཇི་ལྟར་བཟུང་བ་ནང་བཞིན་དོན་ལ་གནས་ཡོད་མེད་ལ་དཔྱད་པ་བྱེད་དགོས་པ་རེད།རང་དགར་བློ་དེ་ལོག་རྟོག་རེད་ཅེས་ཟེར་བས་ཕན་གྱི་མེད།བློ་དེའི་འཛིན་སྟངས་ཇི་ལྟར་ཡིན་པ་དང་།དེ་དག་བརྟག་དཔྱད་བཏང་ནས་བཅོམ་ལྡན་འདས་ལ་ཞེ་ས་མ་ཞུས་ན་ཆོས་རབ་ཏུ་རྣམ་འབྱེད་ཀྱི་ཤེས་རབ་གཞན་དང་མི་འདྲ་བ་ཞིག་ཡོད་པ་རེད་ལ་སྐུ་ཚེ་མང་པོའི་གོམས་གཤིས་ཀྱང་ཡོད་པ་རེད།དེ་ལྟ་བུའི་ཐོག་ནས་བདག་མེད་པའི་ལྟ་བ་དཔྱིས་ཕྱིན་པ་ཐུགས་ལ་ཆུབ་པ་དང་།དེ་བསྒོམས་ནས་ཐུན་མོང་གི་གདུལ་བྱའི་སྣང་ངོར་གསར་དུ་མངོན་པར་རྫོགས་པའི་སངས་རྒྱས་པའི་མཛད་པ་མཛད་པ་རེད།